Tartja árfolyamát a forint a 265-ös euró környékén
Az eurót 264,96 forinton jegyezték délelőtt fél tízkor a bankközi kereskedelemben a kedd délutáni 265,40 forint után. Kora reggel az árfolyam 264,50 körül mozgott.
A forint árfolyama az elmúlt hét vége óta a 265-ös euró jegyzés közvetlen közelében ingadozik. Péntek délután nem sokkal 265 forint felett, hétfőn 264 felett állt az árfolyam, kedden pedig 264,70 és 265,50 között mozgott.

A forinttól a héten stagnáló, 265 forintos euró jegyzés környékén mozgó árfolyamot várnak a piacon, részben a görög adósságszolgálati problémák napirenden tartása, részben pedig a közelgő választások miatt tartózkodó befektetői magatartás miatt.

A forint árfolyamán nem javított a szerdán reggel nyilvánosságra hozott, februárban 8,4 százalékos növekedést mutató ipari termelési adat.

A dollárt 197,89 forinton jegyezték szerdán délelőtt a bankközi kereskedelemben 1,3379 dolláros euró jegyzés mellett. Kedden délután a dollárt 195,51 forinton, az eurót 1,3377 forinton jegyezték.

A svájci frank jegyzése szerdán délelőtt 185,12 forint a kedd délutáni 185,45 forint után, 100 japán jent pedig 211,21 forinton jegyeztek 211,26 forint után.
Gazdaság